סמל העיר אשדוד

סמל העיר אשדוד הוא סמלה הרשמי של אשדוד ועירייתה.

ברוב שנותיה של העיר, הסמל היה העוגן והאריה בעיצובו של יצחק בכר. ב-2016 הוחלף לסמל המפרשים וראש האריה, בעיצובה של פערי אויש.
היסטוריה

 סמל העוגן והאריה (1962–2016) 
סמל העוגן והאריה הוא סמלה הישן של העיר אשדוד. הסמל נבחר ב-10 באפריל 1962 בישיבה של "ועדת הסמל", שמנתה 11 חברים – עובד בן עמי, חיים לסקוב, יצחק ורדימון, 4 חברים מטעם אגודת המעצבים הגרפיים. יושב ראש הוועדה היה ראש המועצה המקומית הנבחר הראשון, רוברט חיים, שדרש שהסמל יכלול עוגן, כסמל לנמל אשדוד העתידי, שאבן הפינה להקמתו הונחה בקיץ אותה שנה.

הסמל שעיצב יצחק בכר נבחר פה אחד מתוך 119 הצעות, והוא זכה בפרס הראשון על סך 500 ל"י. בפרס השני (300 ל"י) זכה גבי נוימן, ובשלישי (100 ל"י), פנחס כץ. בכר בוגר המחלקה לגרפיקה שימושית בבצלאל אקדמיה לאמנות ועיצוב ירושלים לשנת 1961.

הסמל מורכב מראש אריה ומעוגן, המחוברים על ידי קו המסמל ספינה תנ"כית עתיקה. הסמל תוכנן כך שיכיל בתוכו אלמנטים של אשדוד העתיקה ושל אשדוד המתחדשת. ראש האריה מסמל אגרסיביות, שמאפיינת את הקמתה של אשדוד בעמל ויגע רב לאחר הקמתה של מדינת ישראל, וגם את שבט יהודה, שבתחומו נפלה העיר בחלוקת הארץ לשבטים (בדומה לסמל העיר ירושלים המציג את גור אריה יהודה). העוגן מסמל את נמל אשדוד והשימוש בים לתועלת החברתית של בני האדם.

הרב משה כהן שאולי, חבר מועצת העיר לשעבר והרב הראשי ליהדות איראן בישראל ובתפוצות בעבר, ראה באשדוד סמל לפיתוח הארץ ושער לירושלים בהיותה עיר הנמל הקרובה לבירת ישראל. תיאורו למשמעות סמל העיר:

ב-1965, הנפיק דואר ישראל בול הנושא את סמל העיר אשדוד בסך 0.15 לירות ישראליות, בעיצוב האחים שמיר.

 סמל המפרשים וראש האריה (2016) 
ממוזער|ראיון עם פערי אויש, מעצבת סמל המפרשים וראש האריה, 2024סמל המפרשים וראש האריה הוא סמלה הנוכחי של העיר אשדוד. ב-2016 לציון 60 שנים להקמת העיר, אימצה אשדוד סמל חדש. הסמל מייצג עיר מודרנית ומחבר בין העבר, העושה שימוש בראש אריה, על ידי אחד מסמלי העיר הבולטים – המפרשים בכיכר יהודי סלוניקי ("המפרשים"), בעיצובו של ישראל הדני – הצבועות בצבעים מאפיינים: כחול – ים, ירוק – קיימות, כתום – אנרגטיות וחום המאפיינים את תושבי העיר, וראש האריה בצהוב – צבע הדיונות והחולות שמהם צמחה אשדוד.

הסמל, שזכה בתחרות מבין 67 הצעות, הוא פרי עיצובה של פערי אויש, ממשרד המיתוג "כיוון" באשדוד. הוא נבחר על ידי ועדת שיפוט בפברואר 2014. בתחתית הסמל, לצד הכיתוב "אשדוד" באנגלית, מוטמע סמל העוגן והאריה בצבע כתום. זאת מפני שעל הסמל הישן, שהתקבל בשנת 1961, חל צו הגנה מתוקף חוק הרשויות המקומיות (סמלים) שחוקק ב-1958.

בסקר שערך המקומון "אשדוד נט" בשנת שינוי הסמל, נמצא כי הוא אינו אהוד בקרב התושבים.

 דגל העיר 

עיריית אשדוד עושה שימוש כיום בדגל המציג את סמל המפרשים וראש האריה במרכז על רקע לבן. עד לאימוץ הסמל החדש ב-2016, דגל העיר הרשמי הציג את סמל העוגן והאריה בלבן, על רקע כחול כהה.

 גלריה 

קישורים חיצוניים

 כתבות 



 עיתונות יהודית היסטורית 



 ביאורים 

 הערות שוליים 

אשדוד
קטגוריה:אשדוד